b'\n_START_ARTICLE_\nKuras\n_START_SECTION_\nKietasis kuras\n_START_PARAGRAPH_\nTai yra viena seniausiai naudojam\xc5\xb3 kuro r\xc5\xab\xc5\xa1i\xc5\xb3. \xc5\xa0iam kurui priskiriama bet kokia kietos b\xc5\xabsenos med\xc5\xbeiaga, kuri degdama i\xc5\xa1skiria \xc5\xa1ilum\xc4\x85. Da\xc5\xbeniausiai kaip kietasis kuras yra\xc2\xa0naudojamas malkos, anglys, med\xc5\xbeio briketai, granul\xc4\x97s._NEWLINE_Medienos kuras da\xc5\xbeniausiai pasirenkamas nam\xc5\xb3 \xc5\xa1ildymui. I\xc5\xa1 trij\xc5\xb3 pagrindini\xc5\xb3 kietojo kuro r\xc5\xab\xc5\xa1i\xc5\xb3\xc2\xa0\xe2\x80\x93 malk\xc5\xb3, medienos briket\xc5\xb3 ir granuli\xc5\xb3\xc2\xa0\xe2\x80\x93 kaitriausiai dega granul\xc4\x97s. \xc5\xa0i\xc4\x85 savyb\xc4\x99 lemia tai, kad med\xc5\xbeio pjuvenos yra gerai i\xc5\xa1d\xc5\xbeiovinamos ir tik tada suspaud\xc5\xbeiamos. Toks kuras tampa sausesnis, jo energetin\xc4\x97 vert\xc4\x97 yra didesn\xc4\x97, o peleningumas\xc2\xa0\xe2\x80\x93 ma\xc5\xbeesnis._NEWLINE_Angli\xc5\xb3 kaip kietojo kuro populiarumas buvo did\xc5\xbeiausias pramon\xc4\x97s revoliucijos metu. Nors \xc5\xa1is kuras vis dar naudojamas pramon\xc4\x97je, dabar Europos S\xc4\x85jungos \xc5\xa1alyse j\xc5\xb3 vartojimas suma\xc5\xbe\xc4\x97j\xc4\x99s.\n_START_SECTION_\nSkystasis kuras\n_START_PARAGRAPH_\nDauguma skystojo kuro r\xc5\xab\xc5\xa1i\xc5\xb3 yra gaunamos i\xc5\xa1 i\xc5\xa1kastinio kuro: tai\xc2\xa0\xe2\x80\x93 benzinas, dyzelinas, vandenilis, \xc5\xbeibalas, alkoholis, amoniakas. Nors benzinas ir dyzelinas paprastai naudojamas transporto priemoni\xc5\xb3 ir \xc4\xafvairios technikos varikliuose, tam tikros skystojo kuro r\xc5\xab\xc5\xa1ys taip pat gali b\xc5\xabti naudojamos ir \xc5\xa1ildymui. Pavyzdys\xc2\xa0\xe2\x80\x93 \xc5\xbeibalas, naudojamas stovyklaujant.\n_START_SECTION_\nDujinis kuras\n_START_PARAGRAPH_\n\xc5\xa0i kuro r\xc5\xab\xc5\xa1is yra naudojama tiek \xc5\xa1ildymui, tiek automobili\xc5\xb3 varikliams. Dujinis kuras yra gana pigus, be to, j\xc4\xaf galima transportuoti laivais, vamzd\xc5\xbeiais. Pasaulyje yra daug dujinio kuro \xc5\xa1altini\xc5\xb3, tikimasi, kad ateityje j\xc5\xb3 bus ir daugiau. Dujinis kuras pasi\xc5\xbeymi ypa\xc4\x8d geru degumu ir d\xc4\x97l to ter\xc5\xa1iama gamta: degdamas \xc5\xa1is kuras greitina \xe2\x80\x9e\xc5\xa1iltnamio\xe2\x80\x9c efekt\xc4\x85.\n_START_SECTION_\nBiokuras\n_START_PARAGRAPH_\nEkologijai \xc4\xafgaunant vis didesn\xc4\xaf aktualum\xc4\x85, daug\xc4\x97ja ir biokuro pasirinkim\xc5\xb3. Biokuras gali b\xc5\xabti skystas (etanolis, biodyzelinas) arba kietas (medienos briketai, granul\xc4\x97s, \xc5\xbeem\xc4\x97s \xc5\xabkio atliekos, specialiai kurui auginami kukur\xc5\xabzai)._NEWLINE_Biokuras priskiriamas prie atsinaujinan\xc4\x8di\xc5\xb3 \xc5\xa1altini\xc5\xb3, yra pigus, gali b\xc5\xabti mai\xc5\xa1omas su kitomis kuro r\xc5\xab\xc5\xa1imis. Jo panaudojimas automobiliuose \xc5\xa1iuo metu vis dar ribojamas. Did\xc4\x97jantis biokuro naudojimas reik\xc5\xa1t\xc5\xb3 didesnius jo gamybos i\xc5\xa1teklius, o tai tiesiogiai veikt\xc5\xb3 ir kit\xc5\xb3 sfer\xc5\xb3, pavyzd\xc5\xbeiui, maisto gamyb\xc4\x85 ar bald\xc5\xb3 pramon\xc4\x99: joms reikalinga mediena, kukur\xc5\xabzai ar kitos kult\xc5\xabros b\xc5\xabt\xc5\xb3 panaudotos biokuro gamybai ir nat\xc5\xabraliai tos srities gamybin\xc4\x97s apimtys ma\xc5\xbe\xc4\x97t\xc5\xb3.\n_START_SECTION_\nI\xc5\xa1kastinis kuras\n_START_PARAGRAPH_\nTai pla\xc4\x8diai naudojama kuro r\xc5\xab\xc5\xa1is (automobiliuose, tiekiama energija namams). I\xc5\xa1kastiniu kuru laikomos anglys, gamtin\xc4\x97s dujos, nafta. Tai\xc2\xa0\xe2\x80\x93 itin efektyvus, lengvai transportuojamas kuras, d\xc4\x97l to jo vartojimas pastaruoju metu nema\xc5\xbe\xc4\x97ja. Jo degimo metu i\xc5\xa1skirtos med\xc5\xbeiagos ter\xc5\xa1ia gamt\xc4\x85, tad ie\xc5\xa1koma b\xc5\xabd\xc5\xb3, kaip suma\xc5\xbeinti populiaraus i\xc5\xa1kastinio kuro naudojim\xc4\x85. Be to, tai yra baigtinis kuras, taigi, ie\xc5\xa1koma alternatyv\xc5\xb3 jam ateityje pakeisti.\n_START_SECTION_\nBranduolinis kuras\n_START_PARAGRAPH_\nBranduolinio kuro \xc5\xa1ilumin\xc4\x97 energija i\xc5\xa1siskiria skylant atomams \xc4\xaf ma\xc5\xbeesnes daleles. Kontroliuojant \xc5\xa1\xc4\xaf proces\xc4\x85 branduolin\xc4\x97 energija ver\xc4\x8diama \xc4\xaf mechanin\xc4\x99. Nors tokia kuro r\xc5\xab\xc5\xa1is turi daug tr\xc5\xabkum\xc5\xb3 (radiacijos, avarijos pavojus, sunku tinkamai atsikratyti atliekomis), ji ir toliau tebenaudojama d\xc4\x97l palyginus ma\xc5\xbeos aplinkos tar\xc5\xa1os bei nedideli\xc5\xb3 s\xc4\x85naud\xc5\xb3.'